**Հ Ի Մ Ն Ա Վ Ո Ր Ո Ւ Մ**

«**ԱՆՀԱՏՈՒՅՑ ՕԳՏԱԳՈՐԾՄԱՆ ԻՐԱՎՈՒՆՔՈՎ ՏԱՐԱԾՔ ՀԱՆՁՆԵԼՈՒ ՄԱՍԻՆ**» **ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ՎԵՐԱԲԵՐՅԱԼ**

«Ջավախք» հայրենակցական-բարեգործական հասարակական կազմակերպությունը (այսուհետ՝ Կազմակերպություն) դիմել է ՀՀ տարածքային կառավարման և ենթակառուցվածքների նախարարության պետական գույքի կառավարման կոմիտե՝ քաղաք Երևան, Կենտրոն, Արշակունյաց պողոտա 4 հասցեում գտնվող շենքի 2-րդ հարկի 117.6 քառ. մետր մակերեսով տարածքն անհատույց օգտագործման իրավունքով Կազմակերպությանը հանձնելու խնդրանքով՝ իր կողմից ներկայացված ծրագրով նախատեսված աշխատանքների իրականացման նպատակով։

Կազմակերպությունը զբաղվում է ջավախահայության հիմնախնդիրներով և Հայաստանի Հանրապետության անկախությունից ի վեր պատկառելի ներդրում է ունեցել և շարունակում է ունենալ այդ հիմնախնդիրների լուծման գործում: Կազմակերպությունը, իր կողմից ներկայացված ծրագրի համաձայն, նախատեսում է իրականացնել բազմաթիվ միջոցառումներ, որոնց իրականացման արդյունքում ակնկալվում է ապահովել հայապահպանությունը Ջավախքում, ակտիվացնել մարզամշակութային կյանքը Ջավախքում, նպաստել հայ-վրացական հարաբերությունների բարելավմանը, համախմբել աշխարհասփյուռ ջավախահայությանը՝ ի նպաստ Ջավախքի ազգային, հոգևոր, տնտեսական և սոցիալական խնդիրների լուծմանը:

Հիմք ընդունելով վերոգրյալը՝ ՀՀ ՏԿԵՆ պետական գույքի կառավարման կոմիտեի կողմից մշակվել է «Անհատույց օգտագործման իրավունքով տարածք հանձնելու մասին» ՀՀ կառավարության որոշման նախագիծը, որով առաջարկվում է քաղաք Երևան, Կենտրոն, Արշակունյաց պողոտա 4 հասցեում գտնվող շենքի 2-րդ հարկի 117.6 քառ. մետր մակերեսով տարածքը 10 տարի ժամկետով անհատույց օգտագործման իրավունքով հանձնել «Ջավախք» հայրենակցական-բարեգործական հասարակական կազմակերպությանը:

«Անհատույց օգտագործման իրավունքով տարածք հանձնելու մասին» Հայաստանի Հանրապետության կառավարության որոշման նախագծի ընդունման կապակցությամբ պետական կամ տեղական ինքնակառավարման մարմինների բյուջեներում ծախսերի և եկամուտների ավելացում կամ նվազեցում չի նախատեսվում:

«Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ». Որոշման նախագիծը բխում է Կառավարության 2021-2026թթ. ծրագրի 1.4 կետով սահմանված Սփյուռքի հետ կապերի զարգացմանն ուղղված դրույթներից. մասնավորապես՝ Հայաստան-սփյուռք գործակցության զարգացումը նպատակաուղղված է լինելու հայ ինքնության պահպանմանը, Հայաստանում սփյուռքահայերի ինտեգրմանը։ Կառավարությունը սփյուռքի համայնքները չի դիտարկում որպես հայաստանյան և համահայկական խնդիրները լուծելու գործիք, այլ որպես այդ խնդիրների և դրանց լուծմանն ուղղված օրակարգերի ձևավորման գործուն մասնակից։ Կառավարությունը շարունակելու է ակտիվ համագործակցությունը սփյուռքի կառույցների և անհատների հետ։